Wind rig groot skade aan in George | Netwerk24
Wind rig groot skade aan in George
29 Junie 2020 18:12
’n Boom wat die naweek in Arborweg in George deur die sterk wind ontwortel is. Foto: Verskaf
’n Sterk wind het die afgelope naweek groot skade in George se munisipale gebied aangerig.
Trevor Botha, munisipale bestuurder, sê die munisipaliteit het op honderde voorvalle gereageer, waaronder skade aan kragdrade en informele huise, asook bome wat omgeval het.
Die naweek is 167 klagtes oor elektrisiteit ontvang. Dit is benewens ander klagtes wat normaalweg ontvang word.
Daar was verskeie kragonderbrekings in die dorpsgebied. Talle was weens gebreekte kragdrade of bome wat in onder meer Wildernishoogte, Hoekwil, Saasveld, Hansmoeskraal, Geelhoutboom, dele van Thembalethu, Witfontein, Heatherlands, Heatherpark, Denneoord, George-Suid en Rosemore op die drade geval het.
Herstelwerk aan ’n oorhoofse kraglyn in 7de Laan in Wildernis het Sondag ’n uur lange sluiting van die N2 in Wildernis genoodsaak.
George se brandweer is ontbied na 18 voorvalle van bome wat in George en Wildernis omgeval het, asook twee brande by onderskeidelik ’n huis en in ’n informele nedersetting, asook vier grasbrande.
Die departement van menslike nedersettings het plastiekseile verskaf aan 37 huise in informele nedersettings in Thembalethu en Conville, asook by ’n huis in Thembalethu waar ’n dak afgewaai het. ’n Gesin wie se huis in Thembalethu afgebrand het, sal ook gehelp word. Hulle woon tans tydelik by ander familielede.
Meer oor: George | Skade | Wind
KYK: So lyk skade ná kouefront Wes-Kaap tref